 NA SAMMY WAWERU  KINARA wa Azimio la Umoja, Raila Odinga amemsuta vikali Rais William Rtuo, akidai kwamba uongozi wake umerejesha taifa katika utawala wa kidikteta na kiimla.  Bw Odinga amesema msimamo wa Rais Ruto kuhusu maandamano ya Azimio, japo yalimamishwa kwa muda kuomboleza waliofariki kwa kupigwa risasi na askari na pia kuruhusu mazungumzo ya mapatano kati ya upinzani na serikali ya Kenya Kwanza, ni ishara ya kiongozi dikteta. Akizungumza katika Kaunti ya Vihiga, kiongozi huyo wa upinzani alimlinganisha Dkt Ruto na Rais mstaafu hayati Daniel Arap Moi. Odinga aidha alisema Rais amerejesha nchi katika utawala wa Nyayo – Serikali ya Moi. “Miezi miwili tuliyoshiriki maandamano, vijana wetu ambao ni wadogo walipigwa na askari na baadhi kuuawa. Tulikuwa tunadhani Kenya tumetoka kwenye shimo baada ya kupambana kwa miaka mingi. Tulileta Katiba mpya, tukifikiria italinda Wakenya wote na yaliyofanyika yanaashiria kwamba Katiba tuliyo nayo ni maandishi tu. Hatuna demokrasia,” Odinga akaelezea. Akimkashiifu Rais Ruto na naibu wake, Rigathi Gachagua, kiongozi huyo wa chama cha ODM alisema walionyakua utawala 2022, “ni wale watu ambao walikuwa wananyanyasa wengine wakati wa enzi za Nyayo”. Rais Ruto aliingilia siasa wakati wa utawala wa Rais Moi, naye Gachagua akihudumu kama D.O. “Ile ukasumba na utawala wa kidhuluma, kimabavu na kiimla umerudi katika nchi yetu. Katiba imesema Wakenya wana haki kufanya maandamano na huhitaji ruhusa ya polisi,” Bw Odinga alilalamika, akilaumu Rais Ruto kwa kutumia idara ya usalama kuhangaisha wanaotofautiana naye kiutawala na kisera. Dkt Ruto amepiga marufuku maandamano, akionya kuhusu uharibifu wa mali na biashra. Kufuatia maandamano ya awali ya Azimio, amesisitiza kwamba hataruhusu kamwe umwagikaji damu nchini. Hata hivyo, Bw Odinga alisema waandamanaji walioathirika wengi wao walitolewa kwenye nyumba zao na askari na kutwangwa kikatili. “Walipigwa kwa marungu kama nyoka katika shamba la viazi mpaka baadhi yao wakauawa, halafu mtu ambaye anatakikana kulinda Katiba anasema kiholela ati ‘tumewanyorosha na nitawakalia ngumu’.” You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  